उत्तराखण्ड के गदरपुर में बंग्लादेशी घुसपैठियों के आने का मामला उत्तराखंड हाई कोर्ट में पहुंच गया है. हाई कोर्ट की खण्डपीठ ने मामले को गम्भीर मानते हुए राज्य व केन्द्र सरकार को आदेश दिया है कि वह 14 सितंबर तक अपना जवाब दाखिल करें. बता दें कि गदरपुर के सुरेश मण्डल ने नैनीताल हाई कोर्ट में जनहित याचिका दाखिल कर कहा है कि उनकी ग्राम सभा में 367 बंग्लादेशी घुसपैठिये आ गए हैं. याचिका में कहा गया है कि इन्होंने ग्रामसभा के पदों पर कब्ज़ा कर लिया है और सभी प्रकार के प्रमाण पत्र बना लिए हैं. याचिका में कहा गया है कि यहां इनके आने से देश की आन्तरिक सुरक्षा पर भी खतरा पैदा हो गया है. याचिकाकर्ता ने कोर्ट से गुहार लगाई है कि सरकार को निर्देश दिए जाएं कि उचित कदम उठाए जाएं. हाईकोर्ट ने इस मामले को गम्भीर माना. जिसके बाद कोर्ट ने केन्द्र और राज्य सरकार को अपना जवाब दाखिल करने के निर्देश दिए हैं. (वीरेंद्र बिष्ट की रिपोर्ट)